Ir-Regolament tal-Kunsill (KE) Nru 1038/2001
tat-22 Mejju 2001
li jemenda r-Regolament (KE) Nru 1251/1999 li jistabbilixxi sistema ta’ appoġġ għall-produtturi ta’ ċerti prodotti tar-raba’ maħruta
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 36 u 37 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi:
(1) Ir-Regolament (KE) Nru 1251/1999 [4] jipprovdi illi l-produtturi jridu jserrħu perċentwal stabbilit minn qabel ta' l-artijiet tagħhom sabiex jikkwalifikaw għall-ħlasijiet skond il-firxa ta' l-art u l-firxiet imserrħa jistgħu jintużaw ukoll għal għanijiet mhux ta' l-ikel.
(2) Ir-Regolament tal-Kunsill (KEE) Nru 2092/91 ta' l-24 ta' Ġunju 1991 dwar il-produzzjoni organika tal-prodotti agrikoli u l-indikazzjonijiet li jirreferu għalihom rigward il-prodotti agrikoli u l-oġġetti ta' l-ikel [5] jistabbilixxi regoli speċjali għall-iżvilupp tal-biedja organika u b'mod partikolari dwar l-użu limitat tal-fertilizzanti.
(3) It-tkabbir tal-legumi għall-għalf huwa prattika agronomika li tirrestawra l-fertilità lill-ħamrija b'mod naturali; l-estensjoni ta' dawn il-prodotti tar-raba' hija għalhekk importanti sabiex tiġi żviluppata l-produzzjoni organika tal-prodotti agrikoli.
(4) Sabiex jiġi nkoraġġit l-iżvilupp tal-metodi tal-produzzjoni organika, għandu jiġi awtorizzat l-użu ta' l-art imserrħa skond l-iskema ta' appoġġ għall-uċuħ tar-raba’ maħruta sabiex jitkabbru l-legumi għall-għalf fuq oqsma agrikoli li jkunu qegħdin jipparteċipaw fit-totalità tal-produzzjoni fl-iskema pprovduta fir-Regolament (KEE) Nru 2092/91,
ADOTTA DAN IR-REGOLAMENT:
Artikolu 1
Ir-Regolament (KE) Nru 1251/1999 huwa hawnhekk emendat kif ġej:
1. L-ewwel subparagrafu ta' l-Artikolu 6 (3) għandu jiġi mibdul b'li ġej:
"3. L-art imserrħa tista' tintuża sabiex:
- tipproduċi l-materjali għall-fabbrikazzjoni ġewwa l-Komunità tal-prodotti mhux direttament maħsuba għall-konsum mill-bniedem jew mill-annimali, sakemm jiġu applikati kontrolli effettivi;
- jitkabbru l-uċuħ tal-legumi fuq qasam agrikolu, immaniġġjat għat-totalità tal-produzzjoni tiegħu, skond l-obbligi stabbiliti fir-Regolament (KEE) Nru 2092/91."
2. Id-disa' inċiż ta' l-ewwel paragrafu ta' l-Artikolu 9 għandu jiġi mibdul b'li ġej:
"- dawk li għandhom x'jaqsmu mas-serħ, u b'mod partikolari dawk li għandhom x'jaqsmu ma' l-Artikolu 6(3); dawn il-kondizzjonijiet għandhom jiddefinixxu l-legumi għall-għalf li jistgħu jitkabbru fuq art imserrħa u, rigward l-ewwel inċiż ta' l-ewwel subparagrafu ta' dan il-paragrafu, jistgħu jinkludu t-tkabbir ta' l-uċuħ tar-raba' mingħajr kumpens;"
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mis-sena tas-suq 2001/02.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-22 ta' Mejju 2001.